Austatud Riigikogu! [[Juhataja ootab, kuni lärm saalis vaibub.]] Aitäh! Tere päevast! Jätkame Vabariigi Presidendi ettepanekul kokkukutsutud erakorralise istungjärgu tööd. Ka täna on võimalik üle anda eelnõusid ja arupärimisi. Jüri Adamsil on selleks soovi. Palun, Jüri Adams!
Härra istungi juhataja! Ma teen kuue Vabaerakonna fraktsiooni liikme nimel algatuse täiendada haldusreformi seaduse § 9. Kehtiva seaduse tekstis ei ole antud piisavalt võimalusi Setumaa valdade ühinemiseks ja see puudus oleks vaja kõrvaldada. Ajaloolistel põhjustel oleks mõistlik anda sellele Eesti erilisele piirkonnale võimalus jätkata sellise ühinemisskeemi järgi, nagu nad ise õigeks ja vajalikuks peavad.
Olen vastu võtnud ühe eelnõu ning me tegeleme sellega edasi meie kodu- ja töökorra seaduse alusel. Nüüd teeme palun kohaloleku kontrolli! Kohal on 99 Riigikogu liiget, puudub 2.
Head Riigikogu liikmed! Erakorralise istungjärgu töö ajagraafiku kehtestasime eile istungjärgu alguses. Jätkame nüüd Vabariigi Presidendi valimise teise vooruga. Vabariigi Presidendi valimise seaduse järgi on täna hääletamiseks aega üks tund, nagu eilegi. Kui teises voorus Vabariigi Presidenti ei valita, siis jätkame täna kell 16 kolmanda hääletusvooruga. Hääletamise ning hääletamis- ja valimistulemuste kindlakstegemise korra tutvustamiseks on sõna Vabariigi Valimiskomisjoni esimehel Meelis Eerikul. Palun! Meelis Eerik, vabandust! Riigikogu, palun kuulame valimiskomisjoni esimeest! Aitäh!
Härra esimees! Austatud Riigikogu! Tahan teile kõigepealt teatavaks teha tund aega tagasi toimunud Vabariigi Valimiskomisjoni koosolekul vastuvõetud otsused. Vabariigi Valimiskomisjon registreeris presidendikandidaatideks Riigikogu teises hääletusvoorus (loen ette esitamise järjekorras) Siim Kallase, Allar Jõksi ja Mailis Repsi. Hääletamissedelile on nimetatud kandidaatide nimed seaduse kohaselt kantud tähestikulises järjestuses. Eile tutvustasin ma teile hääletamise ja hääletamistulemuse kindlakstegemise korda. Võib-olla ma palju ei liialda, kui ütlen, et täna on see kord täpselt samasugune. Aga eile oli eile, täna on täna, nii et ma räägin hääletamise korrast uuesti. Hääletamiseks on aega üks tund. Valimiskomisjon annab Riigikogu liikmele hääletamissedeli koos ümbrikuga. Sedel antakse isikut tõendava dokumendi alusel allkirja vastu, nagu seadus ette näeb. Hääletamine on salajane. Riigikogu liige täidab sedeli hääletamiskabiinis, märkides risti lahtrisse selle kandidaadi nime juures, kelle poolt ta hääletab. Pärast sedeli täitmist tuleb sedel panna ümbrikusse ja anda see valimiskomisjoni liikmele, kes paneb ümbrikule pitsatijäljendi. Siis laseb valija ümbriku valimiskasti. Hääletamine toimub samas kohas kus eilegi. Pärast hääletamist loetakse hääled kokku siinsamas saalis, ja te teate, et kui vaja, siis tehakse seda mitu korda. Ka teises voorus tunnistatakse kandidaat valituks, kui tema poolt hääletab Riigikogu koosseisu kahekolmandikuline enamus, st vähemalt 68 Riigikogu liiget. Tänan!
Kas Riigikogu liikmetel on küsimusi hääletamise ning hääletamis- ja valimistulemuste kindlakstegemise korra kohta? On. Mark Soosaar, palun!
Aitäh! Lugupeetud juhataja! Lugupeetud valimiskomisjoni esimees! Kuidas teie hindate seda olukorda, kus mõned meie hulgast kasutavad ülesvõtteaparaate, et oma hääletamistulemust jäädvustada ja seda internetis levitada? Kas see on kooskõlas põhiseadusega, mis ütleb, et hääletamine on salajane?
Suur tänu küsimuse eest! Vabariigi Valimiskomisjon sai täna hommikul samasisulise pöördumise ja tänahommikusel koosolekul kujundas Vabariigi Valimiskomisjon selles küsimuses ka seisukoha. Ma loen teile selle seisukoha ette: "Põhiseaduse § 79 lõige 4 sätestab, et Vabariigi President valitakse salajasel hääletusel. Vabariigi Valimiskomisjoni kui hääletamise korraldaja kohustus on tagada tingimused salajaseks hääletamiseks. Hääletamise kord Vabariigi Presidendi valimisel on sätestatud Vabariigi Presidendi valimise seaduse §-s 9. Seadusega sätestatud tingimused salajaseks hääletamiseks on Vabariigi Valimiskomisjon praegu toimuvatel valimistel loonud: valija hääletab anonüümse hääletamissedeliga ning hääletamissedel täidetakse hääletamiskabiinis. Vabariigi Valimiskomisjon kontrollib Vabariigi Presidendi valimisel hääletamiskeskkonda, välja arvatud hääletamissedeli täitmise hetke kabiinis. Iga valija hääletab hääletamiskabiinis ise. Vabariigi Valimiskomisjon ei kontrolli valija käitumist hääletamishetkel, sest valija tegevuse jälgimine hääletamiskabiinis läheks omakorda vastuollu valimise salajasuse põhimõttega. Salajasuse põhimõtte rakendamine on ka hääletaja ülesanne. Riigikogu liige lähtub hääletamisel vaba mandaadi põhimõttest ja oma südametunnistusest. Vabariigi Valimiskomisjon on seisukohal, et igasugused kokkulepped oma võimaliku valiku tõendamiseks pärast hääletamist ei saa olla hääletajale siduvad. Vastuolu salajasuse põhimõttega võib tekkida oma valikut kolmandatele isikutele avalikustades, kuna see võib seada surve alla teised hääletajad, kellelt võidakse oodata sedasama. Vabariigi Presidendi valimise seaduse alusel on võimalik esitada protest, kui hääletamise korda on rikutud. Protesti läbivaatamisel lähtub Vabariigi Valimiskomisjon konkreetsetest faktilistest asjaoludest. Vabariigi Valimiskomisjon kutsub hääletajaid üles järgima põhiseaduses ja Vabariigi Presidendi valimise seaduses sätestatud hääletamise salajasuse põhimõtet." Aitäh!
Kas on veel küsimusi? Peeter Ernits, palun!
Lugupeetud juhataja! Hea ettekandja! Kas fraktsiooni juhtkond saab rahvasaadikut sundida sedelit pildistama?
Aitäh küsimuse eest! Ei saa.
Rohkem küsimusi ei ole. Austatud Riigikogu, ma palun Riigikogu esimehena, et ärge pildistage ennast valimiskabiinis, ja ongi kõik korras. Aga nüüd palun valimiskomisjonil kontrollida valimiskasti ja sulgeda see turvaplommidega! [[Valimiskomisjon kontrollib valimiskasti ja sulgeb selle.]] Austatud Riigikogu! Hääletamiseks on aega üks tund. Hääletamise lõppemisest annan märku helisignaaliga, mille järel palun kõigil Riigikogu liikmetel koguneda istungisaali. See toimub kell 13.12. Kuulutan välja hääletamise Vabariigi Presidendi valimisel.
Lugupeetud Riigikogu! Kuulutan hääletamise Vabariigi Presidendi valimise teises hääletusvoorus lõppenuks. Palun tuua valimiskast saali! Kõigepealt palun kontrollida valimiskasti ja seda, ega turvaplommid valimiskastil ei ole rikutud. [[Valimiskomisjon kontrollib valimiskasti.]] Tänan! Kas Riigikogu liikmetel on proteste hääletamise korra rikkumise kohta? Ei ole. Palun valimiskomisjoni liikmetel asuda hääli lugema! [[Valimiskomisjon loeb hääli.]] Austatud Riigikogu, tähelepanu! Palun Vabariigi Valimiskomisjonil lugeda hääled ka avalikult! Palun, komisjoni aseesimees Airi Mikli!
Austatud Riigikogu! Ma kontrollin siin teie ees avalikult, kas esialgne hääletamistulemus on õige. See tähendab, et ma loen kandidaatide nimed ette selles järjekorras, nagu need on sedelile kantud, ja nimetan kandidaatide poolt antud hääled. Allar Jõks: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21. [[Aplaus.]] Siim Kallas: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45. [[Aplaus.]] Mailis Reps: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32. [[Aplaus.]] Üks sedel on selline, kus ei ole märgitud risti mitte ühtegi lahtrisse.
Palun vormistada hääletamistulemuse protokoll! Austatud Riigikogu, meie istungi see osa ei ole veel lõppenud, oleme rahulikud. Palun, Meelis Eerik!
Härra esimees! Loen ette Vabariigi Valimiskomisjoni protokolli hääletamistulemuse kohta Vabariigi Presidendi valimise teises hääletusvoorus Riigikogus. Vabariigi Valimiskomisjon tegi häälte lugemisel kindlaks järgmised arvud. Esiteks, valijate nimekirja kantud Riigikogu liikmete arv – 101. Teiseks, hääletamissedeli saanud Riigikogu liikmete arv – 99. Kolmandaks, hääletamisest osavõtnud Riigikogu liikmete arv – 99. Neljandaks, kehtetute hääletamissedelite arv – 0. Viiendaks, ristiga märgistamata hääletamissedelite arv – 1. Kuuendaks, Vabariigi Presidendi kandidaatidele antud häälte arv: Allar Jõks – 21, Siim Kallas – 45, Mailis Reps – 32. Protokoll on koostatud 30. augustil 2016 kell 13.35. Alla on kirjutanud Meelis Eerik, Vabariigi Valimiskomisjoni esimees.
Kas Riigikogu liikmetel on proteste hääletamistulemuse kindlakstegemise korra rikkumise kohta? Ei ole. Palun siis vormistada valimiskomisjoni otsus valimistulemuse kohta! Praegu on üheminutiline vaheaeg selle otsuse vormistamiseks.
Palun Meelis Eerikul valimiskomisjoni esimehena tulemus teatavaks teha!
Suur tänu! Vabariigi Valimiskomisjoni otsus nr 10, 30. august 2016. Vabariigi Presidendi valimise tulemuse kindlakstegemine Riigikogus toimunud teises hääletusvoorus. Vabariigi Presidendi valimise seaduse § 13 lõike 2 alusel ning juhindudes § 18 lõigetest 2 ja 3 ja § 19 lõikest 1, Vabariigi Valimiskomisjon otsustab: 1) kuna ükski kandidaat ei saanud Riigikogu koosseisu kahekolmandikulist häälteenamust, mitte tunnistada valituks ühtegi kandidaati; 2) korraldada 30. augustil 2016 Riigikogus Vabariigi Presidendi valimise kolmas hääletusvoor; 3) kanda kolmandaks hääletusvooruks hääletamissedelile Siim Kallase ja Mailis Repsi nimi. Alla on kirjutanud Meelis Eerik, Vabariigi Valimiskomisjoni esimees.
Aitäh! Austatud Riigikogu! Erakorraline istungjärk jätkub täna, 30. augustil kell 16 täiskogu istungisaalis, kus toimub Vabariigi Presidendi valimise kolmas hääletusvoor. Istungi lõpp kell 13.39.
Head kolleegid! Kell on saanud 16, jätkame Vabariigi Presidendi ettepanekul kokkukutsutud erakorralise istungjärgu tööd. Ka nüüd on võimalik üle anda eelnõusid ja arupärimisi. Seekord ei ole sellist soovi. Mark Soosaar, kas on protseduuriline küsimus? Kas tahad eelnõu üle anda? Palun!
Lugupeetud juhataja! Head kolleegid ja kallid presidendikandidaadid! Loodusseadustega on nii, et neid me ringi teha ei saa, kuigi võib-olla väga tahaks. Gravitatsioon jääb kehtima senikaua, kuni me siin planeedil elame. Aga meie endi loodud seadusi peame me pidevalt jälgima ja vaatama, et saaks, kus vähegi võimalik, neid ikkagi parandada, parandada ja parandada. Annan täna Riigikogu menetlusse eelnõu, mille idee on pärit hea kolleegi Toomas Kivimäe käest. See on kevadel juba korra siit saalist läbi käinud ja läheb täna taas käiku. Aitäh, Toomas! Mina isiklikult usun küll väga, et see idee aitab meid paljudest punnseisudest edasi, nii et saab teha näiteks vähemalt Hiiumaal ja Saaremaal vabatahtliku ühinemise, ilma emotsioonide ja tõrgeteta, ilma raskete probleemideta. Mõte seisneb selles, et Vabariigi Valitsusele tuleks anda veidi suuremad võimalused otsustada erisuste puhul ja kui rahvastiku kriteerium on täidetud 90% ulatuses, siis lubada ühineda 5000 elanikuga omavalitsuse reeglite järgi. Näiteks vast niipalju, et Hiiumaal jääb 5000-st puudu ainult 2% ja Saaremaal vaid 4%. Meie aga anname Vabariigi Valitsusele võimaluse 90% puhul asja tõsiselt kaaluda. Niisiis, kordan veel, loodusseadustele meie hammas veel esialgu peale ei hakka, aga meie oma loodud seadustele küll. Aitäh!
Rohkem algatusi ei ole. Üleantud seaduseelnõu menetleme kodu- ja töökorra seaduses sätestatud korras. Ja nüüd teeme palun kohaloleku kontrolli! Kohal on 95 Riigikogu liiget, puudub 6. Riigikogu erakorraline istungjärk on otsustusvõimeline.
Meie päevakorras on Vabariigi Presidendi valimise kolmas hääletusvoor. Vabariigi Presidendi valimise seaduse järgi on hääletamiseks aega üks tund, samamoodi nagu eelmistes voorudes. Hääletamise ning hääletamis- ja valimistulemuste kindlakstegemise korra tutvustamiseks Vabariigi Presidendi valimise kolmandas voorus on sõna Vabariigi Valimiskomisjoni esimehel Meelis Eerikul. Palun!
Härra esimees! Austatud Riigikogu! Vabariigi Valimiskomisjoni tänase otsusega nr 10 valimistulemuse kindlakstegemise kohta teises hääletusvoorus, mille ma teile ette lugesin, fikseeriti kolmanda punktina, et kolmandaks hääletusvooruks kantakse hääletamissedelile Siim Kallase ja Mailis Repsi nimi, st nende kandidaatide nimed, kes kogusid teises hääletusvoorus kõige rohkem hääli. Hääletamise ja hääletamistulemuse kindlakstegemise kord on sama mis varem. Ka selles voorus tunnistatakse kandidaat valituks juhul, kui tema poolt hääletab Riigikogu koosseisu kahekolmandikuline enamus, st vähemalt 68 Riigikogu liiget. Tänan!
Kas Riigikogu liikmetel on küsimusi? On. Aivar Sõerd, palun!
Aitäh! Austatud valimiskomisjoni esimees! Mul on küsimus Helir-Valdor Seederi tänahommikuse pöördumise kohta komisjoni poole. Komisjon käsitles ja menetles seda ning tegi ka otsuse, mille te ette lugesite. Te olete avalikult selle otsuse kohta öelnud, et kui komisjonil õnnestuks saada tõendeid selle kohta, et saadikuid on survestatud oma hääletamissedeleid avalikustama, siis oleks võimalik asja ametlikult menetleda. Nüüd on tükk aega mööda läinud ja ma küsin, kas praeguseks hetkeks on tulnud tõendeid selle kohta, et saadikuid on survestatud oma hääletussedeleid avalikustama.
Tänan küsimuse eest! Ei ole.
Rohkem küsimusi ei ole. Aitäh, Meelis Eerik! Austatud Riigikogu, tähelepanu! Palun valimiskomisjonil kontrollida valimiskasti ja sulgeda see turvaplommidega! [[Valimiskomisjon kontrollib valimiskasti ja sulgeb selle.]] Austatud Riigikogu! Hääletamiseks on aega üks tund. Hääletamise lõppemisest annan märku helisignaaliga, mille järel palun kõigil Riigikogu liikmetel koguneda tagasi istungisaali. See toimub kell 17.09.
Lugupeetud Riigikogu! Kuulutan hääletamise Vabariigi Presidendi valimise kolmandas hääletusvoorus lõppenuks. Palun tuua valimiskast saali! Kõigepealt palun kontrollida valimiskasti ja seda, ega turvaplommid valimiskastil ei ole rikutud. [[Valimiskomisjon kontrollib valimiskasti.]] Aitäh! Kas Riigikogu liikmetel on proteste hääletamise korra rikkumise kohta? Ei ole. Palun valimiskomisjoni liikmetel asuda hääli lugema! [[Valimiskomisjon loeb hääli.]] Palun Vabariigi Valimiskomisjonil lugeda hääled ka avalikult! Palun, komisjoni aseesimees Airi Mikli!
Austatud Riigikogu! Ma kontrollin siin teie ees avalikult, kas esialgne tulemus on õige. See tähendab, et ma nimetan kandidaatide nimed sedelile kantud järjekorras ja loen ette nende poolt antud hääled. Siim Kallas: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42. Mailis Reps: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26. Sedelid, millel ei ole ristiga märgistatud mitte ühtegi lahtrit: 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30.
Palun vormistada hääletamistulemuse protokoll! [[Aplaus.]] Hääletamistulemuse teatavakstegemiseks on sõna Vabariigi Valimiskomisjoni esimehel Meelis Eerikul. Austatud Riigikogu, palun istuda!
Härra esimees! Loen ette Vabariigi Valimiskomisjoni protokolli hääletamistulemuse kohta Vabariigi Presidendi valimise kolmandas hääletusvoorus Riigikogus. Vabariigi Valimiskomisjon tegi häälte lugemisel kindlaks järgmised arvud. Esiteks, valijate nimekirja kantud Riigikogu liikmete arv – 101. Teiseks, hääletamissedeli saanud Riigikogu liikmete arv – 99. Kolmandaks, hääletamisest osavõtnud Riigikogu liikmete arv – 98. Neljandaks, kehtetute hääletamissedelite arv – 0. Viiendaks, ristiga märgistamata hääletamissedelite arv – 30. Kuuendaks, Vabariigi Presidendi kandidaatidele antud häälte arv: Siim Kallas – 42, Mailis Reps – 26. Protokoll on koostatud 30. augustil 2016. aastal kell 17.29. Alla on kirjutanud Meelis Eerik, Vabariigi Valimiskomisjoni esimees.
Kas Riigikogu liikmetel on proteste hääletamistulemuse kindlakstegemise korra rikkumise kohta? Ei ole. Vabariigi Presidendi valimise seaduse kohaselt kuulutan välja üheminutilise vaheaja, et vormistada ja allkirjastada valimiskomisjoni otsus valimistulemuse kohta.
Vaheaeg on lõppenud ja valimistulemuse teatavakstegemiseks on sõna Vabariigi Valimiskomisjoni esimehel Meelis Eerikul.
Suur tänu! Vabariigi Valimiskomisjoni otsus nr 11, 30. august 2016. Vabariigi Presidendi valimise tulemuse kindlakstegemine Riigikogus toimunud kolmandas hääletusvoorus. Vabariigi Presidendi valimise seaduse § 13 lõike 2 alusel ning juhindudes § 19 lõikest 2 ja § 25 lõikest 1, Vabariigi Valimiskomisjon otsustab: 1) kuna kumbki kandidaat ei saanud Riigikogu koosseisu kahekolmandikulist häälteenamust, mitte tunnistada valituks kumbagi kandidaati; 2) kanda Siim Kallase ja Mailis Repsi nimi hääletamissedelile valimiskogus toimuvaks Vabariigi Presidendi valimise esimeseks hääletusvooruks. Alla on kirjutanud Meelis Eerik, Vabariigi Valimiskomisjoni esimees.
Aitäh! Austatud Riigikogu! Kuna ükski kandidaat ei saanud Vabariigi Presidendi valimisel Riigikogus nõutavat häälteenamust, on minul Eesti Vabariigi põhiseaduse § 79 ning Vabariigi Presidendi valimise seaduse § 19 lõike 3 ja § 20 kohaselt kohustus kutsuda Vabariigi Presidendi valimiseks kokku valimiskogu. Enne valimiskogu kokkukutsumist kuulan ära Vabariigi Valimiskomisjoni arvamuse. Valimiskogu istungi toimumise aja ja koha teen teatavaks hiljemalt homme. Riigikogu erakorraline istungjärk on lõppenud. Istungi lõpp kell 17.33.